Beskyldt for å være diktator

SAMARBEIDER TETT: Heikki Holmnås (SV) underskrev en utviklingsavtale mellom Etiopia og Norge på sin første reise til Afrika som utviklingsminister i mai. Søndag var han tilbake i Addis Abeba for å delta i den avdøde presidentens begravelse. Foto: TROND VIKEN/UTENRIKSDEPARTEMENTET

SV-statsråd fulgte omstridt statsminister til graven

(VG Nett) Titusener av etiopiere hyllet søndag sin avdøde leder Meles Zenawi under begravelsen i hovedstaden Addis Abeba. Blant dem, Norges utviklingsminister Heikki Holmås (SV).

Bjørn-Martin Nordby

2. september 2012

Artikkelen er over åtte år gammel

Fakta om Meles Zenawi Født 8. mai 1955 i Adwa i Tigray-regionen, død 20. august 2012 på sykehus i Brussel.

Studerte medisin i Addis Abeba, men avbrøt studiene for å slutte seg til geriljagruppen Tigray-folkets frigjøringsfront (TPLF).

Ledet TPLF i kampen mot det kommunistiske militærregimet på 1970- og 80-tallet. I 1989 sto han bak opprettelsen av en bredere koalisjon: Det etiopiske folks revolusjonære demokratiske front (EPRDF).

Overtok som president etter at EPRDF inntok Addis Abeba i 1991. Da landet fikk en permanent forfatning i 1995, ble han statsminister.

Åpnet opp Etiopia mot Vesten. Under hans styre har landet opplevd en rivende økonomisk utvikling.

Regimet har samtidig blitt anklaget for valgfusk og menneskerettsbrudd.

Under hans styre utkjempet Etiopia fra 1998 til 2000 en grensekrig mot Eritrea, og forholdet mellom statene er fortsatt svært spent. Vis mer

Et gigantisk opptog fulgte Meles Zenawis båre da den ble fraktet fra Nasjonalpalasset til Meskelplassen. Kisten var svøpt i det etiopiske flagget og lå på en vogn med blomster og bilder av statsministeren, skriver NTB.

- Det var en sterk begravelse, der titusenvis av etiopiere var samlet i sorg for å hylle sin avdøde leder, forteller utviklingsminister Heikki Holmås, som ledet en norsk delegasjon, til VG Nett.

- Deltok for å vise respekt

Zenawi døde mandag for snart to uker siden på et sykehus i Brüssel, bare 57 år gammel. I løpet av de 21 årene han satt ved makten i landet har han blitt hyllet for sine lederegenskaper og måten han har brakt landet ut av omfattende fattigdom på.

- Vi valgte å delta i begravelsen blant annet for å vise respekt for en valgt statsminister i et land Norge samarbeider tett med. Samtidig ville vi sende en beskjed om at den etiopiske regjeringen nå bør benytte anledningen til å gjennomføre forsoning med opposisjonen og åpne opp for politiske rettigheter og styrke organisasjons- og ytringsfriheten, sier Holmås.

Internasjonalt har Zenawi også møtt kritikk for sin autoritære lederstil og for å undertrykke opposisjonen og pressen. Enkelte kritiske røster har beskyldt ham for å være en diktator.

Ikke bekymret for signaleffekt

Ulike menneskerettighetsorganisasjoner har også rettet knallhard kritikk mot den avdøde statsministeren, for omfattende brudd på menneskerettighetene.

- I hvilken grad er du bekymret for signalene du sender ut ved å delta i begravelsen til en mann som er beskyldt for å være en diktator?

- Nettopp på grunn av at vi er tydelige på at bistanden fra Norge ikke skal brukes på en måte som krenker menneskerettighetene, er jeg ikke bekymret for signaleffekten.

Når vi er i Etiopia snakker vi ikke bare med den sittende regjeringen, men også med opposisjonen, for å vise at vi er opptatt av dem, sier Holmås.

Artikkelen fortsetter under bildet

TOK OPPSTILLING: Soldater på Meskelplassen i Addis Abeba under gravferden til Etiopias avdøde leder Meles Zenawi søndag. Foto: REUTERS

- Har begått overtramp

Men statsråden vedgår at noe av kritikken mot Zenawi har vært berettiget.

- Etter vår mening har Zenawi ledet et autoritært regime som har begått overtramp. Samtidig er det viktig å se helheten i den jobben han har gjort. Dette er en mann som har ledet et land ut av absolutt fattigdom og han blir sett opp til av statsledere i andre afrikanske land, sier utviklingsministeren.

Han trekker også frem samarbeidet Zenawi har hatt med vestlige land i kampen for et bedre klima og innsatsen han har gjort for å bidra til fred mellom Sudan og Sør-Sudan.

Underskrev utviklingsavtale

Etiopia var også det første landet i Afrika Holmås besøkte etter at han ble utviklingsminister.

I mai i år undertegnet han og daværende utenriksminister i Etiopia, Hailemariam Desalegn, en avtale som skulle samle alle sider ved utviklingssamarbeidet mellom Norge og landet nordøst i Afrika.

- Det skal ikke bety noe for utviklingssamarbeidet at Zenawi nå er gått bort - Desalegn fungerer jo nå som statsminister. Men det vil nok ta litt tid før han får den samme posisjonen i fredsforhandlingene mellom Sudan og Sør-Sudan og i internasjonale klimaspørsmål som den Zenawi hadde, sier Holmås.

- Kan føre til tilbakefall

DØDE: Meles Zenawi døde i Brüssel 21. august i år. Foto: AP

For utviklingen innad i Etiopia mener Holmås at Zenawis bortgang kan få både positive og negative konsekvenser.

- Jeg håper det kan føre til mer åpenhet og større rom for kritikk mot dem som styrer landet. Men Zenawis død kan også føre til at man får et tilbakefall til den harde linjen som regimet førte da svært mange ble drept i 2005, sier Holmås.

Norges utviklingsminister var imidlertid langt fra alene som internasjonal representant i den omstridte statsministerens begravelse.

Diskusjonspartner

Sør-Afrikas president Jacob Zuma uttalte under begravelsen at Afrika hadde mistet en stor sønn. Rwandas leder Paul Kagame sa videre at Meles hadde levd et «ydmykt og enkelt, men også svært meningsfullt liv», skriver NTB.

USAs FN-ambassadør Susan Rice ledet den amerikanske delegasjonen i Addis Abeba. Hun omtalte Zenawi som en «selvoppofrende leder» og en interessant diskusjonspartner, til tross for uenigheter de to landene imellom.

- Uansett om det var økonomi, demokrati, menneskerettigheter, regional sikkerhet eller utenrikspolitikk, ble jeg alltid slått av to ting, at Meles' vurderinger alltid var fornuftige, og at hans avgjørelser alltid var gjennomtenkte, sa Rice.

Viste seg ikke offentlig

Den tidligere opprørslederen kom til makten i Etiopia i 1991, da han styrtet diktatoren Mengistu Hailemaria.

Zenawi døde på et sykehus i Brüssel i Belgia den 20. august, etter lang tids sykdom. De siste to månedene før han døde viste han seg ikke offentlig, noe som skapte en ryktestorm om at han var alvorlig syk.

Visestatsminister Hailemariam Delasegn skal etter planen lede Etiopia frem til neste valg i 2015.

Publisert: 02.09.12 kl. 23:38

Les også

Mer om Etiopia Politikk